text: Håb om vandrefalke-unger i Skærbæk  
  01 maj 2012 kl. 09.50
  Ynglende vandrefalke i på Skærbækværket i Fredericia. De første unger i Jylland i over 60 år - hvis det lykkes
  Nu er der igen et vandrefalkepar på Skærbækværket. Og Torben S. Hvass, der er ansat på værket, håber igen i år, at det endelig lykkes, at få nogle unger på vingerne. For uheldet har været ude de seneste to år, skriver Danmarks Naturfredningsforenings afdeling i Fredericia. 
  En falk blev fundet død med en anden fugls næb i brystet. Sådan noget kan ske, når falken angriber med godt over 300 km i timen! Sidste forår blev hanfalken fundet død.
  
  Vandrefalke i New York 
  Vandrefalke yngler typisk på høje klipper som på Bornholm eller på klinter som Stevns Klint og Møns Klint. Men i udlandet er det mange steder lykkedes at få vandrefalke til at yngle i redekasser sat op på høje bygninger.
  Torben S. Hvass fortæller, at han ikke nogen steder har set så mange vandrefalke som i New York. Metropolens mange duer er en uudtømmelig fødekilde.
  
  Ser lovende ud 
  Men det ser lovende ud i år. Hanfalken laver luftakrobatik for at overbevise hunnen om, at han er en dygtig forsørger, falkene parrer sig og opholder sig en del i den redekasse, der er sat op.
  Fotoet her på siden er taget af Torben S. Hvass.
  